વંદાનો વધ કરવાના ગુના સબબ મગને નાત જમાડી પ્રાયશ્ચિત કરવા અંગેનો નિર્ણય કરવા નાત મળી. ભદ્રંભદ્રની વિરુદ્ધના પક્ષવાળા નાતીલાઓએ ભદ્રંભદ્રની વિરુદ્ધ અનેક કડવાં વેણ કહ્યાં. શ્રીકૃષ્ણે જેમ શિશુપાલની નવ્વાણું ગાળ સહન કરી લીધી હતી, પણ શિશુપાલે સોમી ગાળ ઉચ્ચારી કે તરત શ્રીકૃષ્ણે સુદર્શનચક્ર છોડી શિશુપાલનો વધ કર્યો તેમ અનેક કડવાં વેણ સાંભળીને ઉશ્કેરાટ ને ધૈર્ય વચ્ચે સમતુલા જાળવવા મથતા ભદ્રંભદ્રનો આખરે પિત્તો ઊછળ્યો, મિજાજ હાથમાં ન રહ્યો. દક્ષના યજ્ઞમાં જાણે શિવ કૂદતા હોય તેમ અંતિમ નિંદાવાક્ય ઉચ્ચારનાર તરફ તેઓ વેગથી ધસ્યા, અને તેને જોરથી તમાચો માર્યો. પેલાએ ભદ્રંભદ્રના પેટ પર મુક્કી લગાવી. બંને પક્ષે માણસો ધસી આવ્યા. બાઝાબાઝી ને મારામારી થઈ; શોરબકોરા થઈ રહ્યો. આ મારામારીનો અંત આવતાં જરા વાર લાગત, થોડા યોદ્ધાઓના જીવનનો અંત પણ કદાચ આવી જાત; પણ પોલીસ આવે છે એવા સમાચાર આવતાં ભાગંભાગી થઈ. મારની પીડાથી પીડાતા ભદ્રંભદ્રમાં પણ સ્ફૂર્તિનો સંચાર થયો ને એ પણ બારીમાંથી નાઠા. સવાર થયું પણ ઘેર આવ્યા નહિ – પોલીસે એમની ઘણી શોધખોળ કરી પણ પત્તો ખાધો નહિ. આખરે અંધારું થયે ઘેર આવતાં પોલીસે એમને પકડ્યા.